Geen einde aan koninklike moddergooiery | Maroela Media
Prins Harry en Meghan op hul troudag in 2018. (Foto: Daniel Leal-Olivas/AFP)
Koningin Elizabeth II se 99-jarige man, prins Philip, is na 'n suksesvolle hartoperasie na 'n private hospitaal in Londen oorgeplaas, het Buckingham-paleis Vrydag aangekondig.
Die aankondiging is gedoen terwyl die Amerikaanse uitsaaier CBS nog 'n uittreksel uit sy onderhoud met die hertog van Edinburg se kleinseun prins Harry en dié se vrou, Meghan, bekend gestel het.
En dit het 'n trans-Atlantiese koninklike woordeoorlog ontketen.
Die paartjie se kritiek op die koninklike lewe en kommer oor prins Philip se gesondheid – hy word in Junie 100 jaar oud – het oproepe tot gevolg gehad dat die uitsending uitgestel moet word.
Harry (36) en Meghan (39) het verlede jaar as werkende lede van die koningshuis teruggestaan en Meghan het die eeue oue instelling daarvan beskuldig dat hy leuens oor hulle versprei.
'n Interne paleisondersoek staar Meghan glo ook in die gesig oor bewerings dat sy werkers van die koninklike huishouding gedurende haar tyd in Engeland geboelie het.
In die Verenigde Koninkryk (VK) was daar in die eerste plek kommer oor die welstand van die bejaarde Philip nadat hy van 'n spesialiseenheid oorgeplaas is om by 'n private hospitaal aan te sterk. Hy is sowat drie weke gelede aanvanklik in 'n hospitaal opgeneem.
Prins Philip (Foto: Adrian Dennis, AFP)
Prins Philip is Maandag na die St. Bartholomew-hospitaal geneem vir 'n ongespesifiseerde prosedure vir 'n harttoetstand.
"Die hertog gaan na verwagting nog etlike dae lank behandeling in die hospitaal ondergaan," het paleisamptenare gesê.
Die voormalige vlootoffisier se lang hospitalisasie het, gegewe sy ouderdom, groot vrese oor sy gesondheid veroorsaak – maar amptenare was gou om te benadruk dat dit nie met Covid-19 verband hou nie.
Die hertog en die 94-jarige koningin is albei in Januarie by die Windsor-kasteel teen die virus ingeënt. Hulle is al bykans 'n jaar lank daar in isolasie.
Vroeë vandeesweek het Camilla, hertogin van Cornwall wat getroud is met Philip se oudste seun, prins Charles, gesê Philip se toestand "verbeter effens". Prins Edward, Philip se jongste seun, het verlede week gesê sy pa is gretig om ontslaan te word.
Herrie oor onderhoud
Prins Harry en sy vrou, Meghan. (Foto: Frank Augstein/AP)
Koninklike waarnemers het hul kommer te kenne gegee oor die uitwerking wat Harry en Meghan se onderhoud met die Amerikaanse kletskoningin Oprah Winfrey gaan hê. Die onderhoud word na verwagting Sondag uitgesaai.
Brokkies inligting oor die onderhoud, wat in die glanspaar se herehuis in Kalifornië gedoen is, word deur sommige gesien as 'n poging om die storielyn te beheer – en simpatie te soek – na hul besluit om die koninklike lewe vaarwel toe te roep.
Sedert hulle saam met hul jong seun, Archie, na die VSA verhuis het, het die egpaar 'n reeks regsgedinge teen die media oor sekere beriggewing aanhangig gemaak. Vrydag het 'n Londense hof die Mail on Sunday onder meer beveel om 'n voorbladverklaring te plaas nadat Meghan haar saak teen dié koerant gewen het.
Die paartjie se houding het mense verdeel, met sommige kritici wat sê hulle verbreek 'n stokou koninklike gebruik om nie in die openbaar oor persoonlike en private sake te praat nie.
Meghan, wat formeel bekend staan as die hertogin van Sussex, sê in die jongste uittreksel dit was "bevrydend" om met Winfrey oor die beperkings van protokol en presedent te praat.
Winfrey het reeds voor die egpaar se sprokiestroue in 2018 – 'n troue wat sy ook bygewoon het – gevra om 'n onderhoud met hulle te voer. Meghan, 'n voormalige TV-aktrise en kampvegter vir vroueregte, geestesgesondheid en welsynsorganisasies, sê sy moes die aanbod in daardie stadium van die hand wys.
Sy sê sy is in nou die posisie – en gereed – om te praat.
Los die mense uit.
Ag die tweetjies is so 'plastic' jy kan hulle 'recycle'.
Groot ontboesemings oor persoonlike sake, maar dit wil eintlik nie die publisiteit he nie??? Hoe dig dink hulle is mense? Twee uiters bevoorregte aandagvrate.
Die twee wil nie aandag hê nie, "verpes die media" maar hol baie vinnig na Oprah toe vir bietjie media aandag? Het die lewe bietjie vervelig begin word? Harry, jy's in die kollig gebore. Word groot, deal daarmee en aanvaar jou verantwoordelikhede! Het jou ma 'n prins grootgemaak wat weghol en in 'n hoekie wil gaan sit en huil, of sou sy wou sien dat jy die lewe aangryp, vir jou kind se onthalwe? Megan, wel ja, jy soek nog jou lewe lank aandag, ons laat dit daar…
Days of our lives…the royal version.
Bang vir die Media??? Sy is 'n Mediaslaaf en kan nie sonder die aandag van die Media leef nie. Sy kon in Britanje nie haar sin kry nie nou soek sy simpatie by haar almar mater